津陽門詩
作者：鄭嵎
朝代：唐

paragraphs: 津陽門北臨通逵，雪風獵獵飄酒旗。
泥寒欵段蹶不進，疲童退問前何爲。
酒家顧客催解裝，案前羅列樽與巵。
青錢瑣屑安足數，白醪軟美甘如飴。
開壚引滿相獻酬，枯腸渴肺忘朝飢。
愁憂似見出門去，漸覺春色入四肢。
主翁移客挑華燈，雙肩隱膝烏帽欹。
笑云鮐老不爲禮，飄蕭雪鬢雙垂頤。
問余何往凌寒曦，顧翁枯朽郎豈知。
翁曾豪盛客不見，我自爲君陳昔時。
時平親衛號羽林，我纔十五爲孤兒。
射熊搏虎衆莫敵，彎弧出入隨佽飛。
此時初創觀風樓，簷高百尺堆華榱。
樓南更起鬬雞殿，晨光出影相參差。
其年十月移禁仗，山下櫛比羅百司。
朝元閣成老君見，會昌縣以新豐移。
幽州曉進供奉馬，玉珂寶勒黃金羈。
五王扈駕夾城路，傳聲校獵渭水湄。
羽林六軍各出射，籠山絡野張罝維。
彫弓繡韣不知數，翻身滅沒皆蛾眉。
赤鷹黃鶻雲中來，妖狐狡兔無所依。
人煩馬殆禽獸盡，百里腥膻禾黍稀。
暖山度臘東風微，宮娃賜浴長湯池。
刻成玉蓮噴香液，漱迴煙浪深逶迤。
犀屏象薦雜羅列，錦鳧繡雁相追隨。
破簪碎鈿不足拾，金溝殘溜和纓緌。
上皇寬容易承事，十家三國爭光輝。
繞牀呼盧恣樗博，張燈達晝相謾欺。
相君侈擬縱驕橫，日從秦虢多游嬉。
朱衫馬前未滿足，更驅武卒羅旌旗。
畫輪寶軸從天來，雲中笑語聲融怡。
鳴鞭後騎何躞蹀，宮粧襟袖皆仙姿。
青門紫陌多春風，風中數日殘春遺。
驪駒吐沬一奮迅，路人擁篲爭珠璣。
八姨新起合歡堂，翔鵾賀燕無由窺。
萬金酬工不肯去，矜能恃巧猶嗟咨。
四方節制傾附媚，窮奢極侈沽恩私。
堂中特設夜明枕，銀燭不張光鑒帷。
瑤光樓南皆紫禁，梨園仙宴臨花枝。
迎娘歌喉玉𥦖窱，蠻兒舞帶金葳蕤。
三郎紫笛弄煙月，怨如別鶴呼羈雌。
玉奴琵琶龍香撥，倚歌促酒聲嬌悲。
飲鹿泉邊春露晞，粉梅檀杏飄朱墀。
金沙洞口長生殿，玉蘂峰頭王母祠。
禁庭術士多幻化，上前較勝紛相持。
羅公如意奪顏色，三藏袈裟成散絲。
蓬萊池上望秋月，無雲萬里懸清輝。
上皇夜半月中去，三十六宮愁不歸。
月中秘樂天半間，丁璫玉石和塤篪。
宸聰聽覽未終曲，却到人間迷是非。
千秋御節在八月，會同萬國朝華夷。
花萼樓南大合樂，八音九奏鸞來儀。
都盧尋橦誠齷齪，公孫劒伎方神奇。
馬知舞徹下牀榻，人惜曲終更羽衣。
祿山此時侍御側，金雞畫障當罘罳。
繡{衤羽}衣褓日屓贔，甘言狡計愈嬌癡。
詔令上路建甲第，樓通走馬如飛翬。
大開內府恣供給，玉缶金筐銀簸箕。
異謀潛熾促歸去，臨軒賜帶盈十圍。
忠臣張公識逆狀，日日切諫上弗疑。
湯成召浴果不至，潼關已溢漁陽師。
御街一夕無禁鼓，玉輅順動西南馳。
九門回望塵坌多，六龍夜馭兵衛疲。
縣官無人具軍頓，行宮徹屋屠雲螭。
馬嵬驛前駕不發，宰相射殺冤者誰。
長眉鬒髮作凝血，空有君王潛涕洟。
青泥坂上到三蜀，金堤城邊止九旂。
移文泣祭昔臣墓，度曲悲歌秋雁辭。
明年尚父上捷書，洗清觀闕收封畿。
兩君相見望賢頓，君臣鼓舞皆歔欷。
宮中親呼高驃騎，潛令改葬楊真妃。
花膚雪豔不復見，空有香囊和淚滋。
鑒輿却入華清宮，滿山紅實垂相思。
飛霜殿前月悄悄，迎春亭下風颸颸。
雪衣女失玉籠在，長生鹿瘦銅牌垂。
象牀塵凝罨颯被，畫檐蟲網頗梨碑。
碧菱花覆雲母陵，風篁雨菊低離披。
真人影帳偏生草，果老藥堂空掩扉。
鼎湖一日失弓劒，橋山煙草俄霏霏。
空聞玉椀入金市，但見銅壺飄翠帷。
開元到今踰十紀，當初事跡皆殘隳。
竹花唯養棲梧鳳，水藻周游巢葉龜。
會昌御宇斥內典，去留二敎分黃緇。
慶山汙瀦石甕毀，紅樓綠閣皆支離。
奇松怪柏爲樵蘇，童山眢谷亡嶮巇。
煙中壁碎摩詰畫，雲間字失玄宗詩。
石魚巖底百尋井，銀牀下卷紅綆遲。
當時清影蔭紅葉，一旦飛埃埋素規。
韓家燭臺倚林杪，千枝燦若山霞摛。
昔年光彩奪天月，昨日銷鎔當路岐。
龍宮御榜高可惜，火焚牛挽臨崎峗。
孔雀松殘赤琥珀，鴛鴦瓦碎青琉璃。
今我前程能幾許，徒有餘息筋力羸。
逢君話此空灑涕，却憶歡娛無見期。
主翁莫泣聽我語，寧勞感舊休吁嘻。
河清海宴不難覩，我皇已上昇平基。
湟中土地昔湮沒，昨夜收復無瘡痍。
戎王北走棄青塚，虜馬西奔空月支。
兩逢堯年豈易偶，願翁頤養豐膚肌。
平明酒醒便分首，今夕一樽翁莫違。